**Teikiamų paslaugų aprašymas**

***Aprūpinimas degalais ir Transporto priemonės plovimas (kuro kortelė).***

Transporto priemonei Nuomotojas priskiria kuro kortelę, kuri perduodama kartu su Transporto priemone Nuomininkui ar jo paskirtam atsakingam asmeniui Transporto priemonės perdavimo – priėmimo momentu. Išduota kuro kortele Nuomininkas gali pirkti degalus, plovimo paslaugas bei prekes Nuomotojo nurodytose degalinėse.

Nuomininkas yra visiškai atsakingas už perduotos kuro kortelės tinkamą panaudojimą bei saugojimą. Kortelės praradimo atveju, Nuomininkas nedelsiant informuoja apie tai Nuomotoją bei atlygina visus su kortelės praradimu susijusius nuostolius.

Transporto priemonės gali būti plaunamos degalinėse, naudojant Nuomininkui išduotas kuro korteles, arba kitose plovyklose, su kuriomis Nuomotojas turi sudaręs sutartis, pasirenkant „Standart“ plovimo programą.

Nuomininkas už paslaugas su Nuomotoju atsiskaito pagal Nuomotojo pateiktą PVM sąskaitą - faktūrą per joje nurodytą terminą.

***Transporto priemonės valdytojų civilinės atsakomybės privalomasis draudimas.***

Nuomotojas savo lėšomis bei pastangomis užtikrina, kad Transporto priemonė visą nuomos ir Paslaugų teikimo laikotarpį būtų apdraustos transporto priemonių valdytojų civilinės atsakomybės privalomuoju draudimu.

***Kasko draudimas.***

Nuomotojas prisiima visą riziką, kad Transporto priemonei būtų taikomas draudimas autoavarijų, trečiųjų asmenų neteisėtų veikų, gaisro, stichinių nelaimių bei vagysčių atvejais. Taikant šias nuostatas, Nuomininkui tenka visos draudėjo atsakomybei tenkančios nuostatos pagal draudimo bendrovės, su kuria Nuomotojas yra sudaręs Transporto priemonės draudimo sutartį, Transporto priemonių draudimo taisykles (toliau – Draudimo taisyklės), pridedamas prie Sutarties atskiru priedu.

Jeigu nuomojamai Transporto priemonei padaroma žala autoavarijos atveju, dėl Nuomininko ar trečiųjų asmenų neteisėtų veiklų, gaisrų, stichinių nelaimių ir kitų įvykių, kurie sukelia Transporto priemonės sugadinimą, bei paaiškėja, kad Transporto priemonė nebuvo apdrausta, nuostolių padengimo riziką prisiima Nuomotojas, išskyrus atvejus, kai:

• žala Transporto priemonei padaryta, kai ją vairavo asmuo, neturintis teisės vairuoti to tipo Transporto priemonės;

• Transporto priemonę vairavęs asmuo po autoįvykio pasišalino iš įvykio vietos, pažeisdamas Kelių eismo taisyklių reikalavimus;

• Transporto priemonę vairavęs asmuo pateikė žinomai klaidingus arba suklastotus duomenis apie įvykį ir jo padarinius;

• žala Transporto priemonei padaryta, kai ją vairavęs asmuo buvo neblaivus ar apsvaigęs nuo vaistų, narkotinių ar kitų svaiginamųjų medžiagų, arba vengė neblaivumo patikrinimo. Neblaivumas ar apsvaigimas traktuojamas pagal tos šalies, kurioje įvyko įvykis, teisės aktus;

• žala Transporto priemonei buvo padaryta tyčia arba dėl didelio neatsargumo;

• žala Transporto priemonei padaryta dėl to, kad ją vairavęs asmuo nepakluso valstybės pareigūnų teisėtiems reikalavimams;

• žala Transporto priemonei padaryta, kai ji ar jos tempiama priekaba yra techniškai netvarkinga (kai tai nurodo Kelių eismo taisyklės). Jeigu nėra priežastinio ryšio tarp techninės būklės ir įvykio, ši sąlyga netaikoma.

• įvykis pripažįstamas nedraudiminiu. Ar įvykis gali būti laikomas draudiminiu, sprendžiama pagal Nuomotojo draudimo bendrovės Draudimo taisykles. Pripažinus, kad įvykis yra nedraudiminis, Nuomininkas visiškai ir pilnai atlygina Nuomotojo dėl įvykio patirtus nuostolius.

Draudimo išskaitos (franšizė) suma nurodoma Sutarties Specialiosiose sąlygose.

***Draudimo administravimas.***

Nuomotojo teikiama paslauga Nuomininkui, kai Nuomotojas atlieka reikiamas procedūras, susijusias su draudiminio įvykio įforminimu, organizuoja būtinus Transporto priemonės atstatymo darbus iki draudimo išmokos išmokėjimo momento ar Draudiko motyvuoto atsisakymo ją mokėti ir apmoka Transporto priemonės atstatymo išlaidas pagal pateiktas sąskaitas.

***Valstybinė techninė apžiūra ir administravimas.***

Visą Sutarties galiojimo laikotarpį Nuomotojas organizuoja Transporto priemonės Valstybinės techninės apžiūros atlikimą nustatytais terminais ir sumoka visus su tuo susijusius mokesčius. Apie Valstybinės techninės apžiūros galiojimo pabaigą Nuomotojas informuoja Nuomininką žodžiu bei elektroniniu paštu ne vėliau kaip likus 1 (vienai) savaitei iki galiojimo termino pabaigos ir nurodo apžiūros atlikimo vietą, į kurią Nuomininkas privalo pristatyti Transporto priemonę, jeigu Šalys nesusitars kitaip.

***Periodinė techninė priežiūra ir administravimas.***

Nuomotojas, Transporto priemonės gamintojo nustatytu ir techninėje dokumentacijoje nurodytu periodiškumu organizuoja Transporto priemonės periodinę techninę priežiūrą (priklausomai nuo ridos ir sezoniškumo) ir apmoka su tuo susijusias išlaidas. Nuomininkas su Nuomotoju iš anksto suderintu laiku, pristato Transporto priemonę į techninės priežiūros atlikimo vietą (Techninės priežiūros stotis), jeigu Šalys nesusitaria kitaip.

Jeigu išlaidos periodinei techninei Transporto priemonės priežiūrai yra neįskaičiuotos į Priežiūros mokestį ir Nuomininkas nepasirinkęs sąskaitų administravimo paslaugos, Nuomininkas pats apmoka periodinės techninės priežiūros išlaidas Techninės priežiūros stočiai.

***Papildoma techninė priežiūra, remontas ir administravimas.***

Papildoma techninė priežiūra, remontas ir administravimas apima:

* reikiamų darbų atlikimą tinkamai Transporto priemonės būklei jos eksploatavimo metu palaikyti: Transporto priemonės eksploatacinių medžiagų (tepalų, skysčių ir kt.) papildymą arba pakeitimą, jeigu to reikalauja remonto technologija, atsarginių dalių remontą ir/arba pakeitimą, diagnostikos, reguliavimo darbus ir pan. Reikalingu transporto priemonei langų plovimo skysčiu Nuomininkas pasirūpina pats.
* Transporto priemonės atstatymą po autoįvykio bei atskirų mazgų bei agregatų kapitalinį remontą.
* Nuomotojas įsipareigoja suteikti techninės priežiūros ir remonto paslaugas per 8 (aštuonias) darbo valandas nuo Transporto priemonės perdavimo jam momento. Atsižvelgiant į reikalingų atlikti darbų sudėtingumą, Šalys gali susitarti dėl ilgesnio remonto darbų atlikimo termino.
* Techninei priežiūrai ir remontui Transporto priemones Nuomininkas pristato į Nuomotojo nurodytą paslaugų teikimo vietą, apie kurią Nuomotojas Nuomininką informuoja ne vėliau kaip prieš 1 (vieną) darbo dieną. Transporto priemonė iš Nuomotojo nurodytos paslaugų teikimo vietos atsiima Nuomininkas, jei Šalys raštu nesusitaria kitaip.

***Techninė pagalba kelyje 24 val. per parą.***

Nuomotojas teikia Nuomininkui techninę pagalbą kelyje 24 val. per parą Transporto priemonei sugedus ar po autoįvykio. Jeigu Transporto priemonės gedimas ar įvykis, dėl kurio Transporto priemone negalima toliau važiuoti, įvyko dėl Nuomininko kaltės, Nuomininkas kompensuoja visas Nuomotojo išlaidas, susijusias su Transporto priemonės transportavimu į remonto vietą. Priešingu atveju, visas išlaidas prisiima Nuomotojas. Nuomininko veiksmų/neveikimo įtaką Transporto priemonės gedimui ar įvykiui nustato iš Nuomininko ir Nuomotojų paskirtų atstovų sudaryta ekspertų komisija.

***Aprūpinimas padangomis.***

Atsižvelgiant į galiojančių Lietuvos Respublikos teisės aktų reikalavimus, jei Transporto priemonei yra privaloma turėti antrą padangų komplektą (sezonines padangas), Nuomotojas Transporto priemonę aprūpina antru padangų komplektu (sezoninėmis padangomis). Klientui pageidaujant Nuomotojas gali aprūpinti ir papildomu padangų komplektu.

***Padangų permontavimas, balansavimas, sandėliavimas, keitimas.***

Nuomotojo teikiama paslauga Nuomininkui, kai Nuomotojas organizuoja sezoninių Transporto priemonės padangų ar ratų keitimą bei nesezoninių sandėliavimą ir apmoka šias išlaidas, taip pat atsako už Transporto priemonės eksploatavimo metu natūraliai nusidėvėjusių padangų keitimą naujomis. Nuomotojas organizuoja bei atlieka sezoninį Transporto priemonės padangų/ratų keitimą pagal Kelių eismo taisyklių reikalavimus bei kelių eismo sąlygas: Transporto priemonių ratų nuėmimas – uždėjimas, išmontavimas – sumontavimas, balansavimas.

***Pakaitinės transporto priemonės suteikimas.***

Pakaitinės transporto priemonės suteikimas apima:

* Transporto priemonės avarijos, remonto, techninės apžiūros, techninio aptarnavimo metu ir panašiais atvejais, jeigu išvardinti darbai vyksta ilgiau negu 48 (keturiasdešimt aštuonias) valandas, Nuomininkui suteikiama pakaitinė transporto priemonė. Jeigu Šalys Sutarties Specialiosiose sąlygose yra susitarę dėl papildomos paslaugos Pakaitinės transporto priemonės teikimo, Nuomotojas įsipareigoja, per 1 (vieną) darbo dieną po Nuomininko raštiško pranešimo gavimo suteikti Transporto priemonę pakeitimui tos pačios, tačiau ne didesnės nei vidutinė klasė, Sutarties Specialiosiose sąlygose nurodytam laikotarpiui.
* Jeigu transporto priemonė nebetinka eksploatuoti dėl neteisėtų Nuomininko veiksmų, pakaitinė transporto priemonė suteikiama šalių susitarimu, mokant nuomos mokestį.
* Transporto priemonė suteikiama ne ilgiau, nei 5 (penkias) dienas per metus, jei Specialiosiose sąlygose nenurodyta kitaip.
* Nuomininkui suteikiama pakaitinė Transporto priemonė **pristatoma** į Nuomininko pageidaujamą vietą **tik tuomet**, kai Specialiosiose sąlygose yra nurodyta, jog Transporto priemonės nuvarymas-parvarymas (apžiūrai/priežiūrai/remontui) paslauga yra teikiama.

***Sąskaitų administravimas.***

Sąskaitų administravimas apima:

* Nuomininkas ar jo atstovai, laikydamiesi Sutartyje nustatytų sąlygų, turi teisę iš Nuomotojo partnerių Nuomotojo vardu įsigyti su Transporto priemone susijusias prekes ir paslaugas. Tokių sandorių išlaidas, kurios nėra įtrauktos į Priežiūros mokestį, Nuomininkas apmoka pagal Nuomotojo pateiktą PVM sąskaitą-faktūrą Sutarties 4.5. punkte nustatyta tvarka;
* Nuomotojas vykdo pilną Nuomininkui išduotos degalų kortelės administravimą (užsakymą, atnaujinimą, teikia kortele pirktų degalų ir kitų prekių/paslaugų ataskaitas). Visų kuro kortele įvykdytų sandorių išlaidas Nuomininkas apmoka pagal Nuomotojo pateiktą PVM sąskaitą-faktūrą Sutarties 4.5. punkte nustatyta tvarka.

***Aprūpinimas Transporto valdymo/kontrolės sistema.***

Nuomotojas Transporto priemonėje sumontuoja Transporto valdymo/kontrolės sistemą, kurios pagalba Nuomininkas gali stebėti ir kontroliuoti Transporto priemonių naudojimą ir buvimo vietą, nuotoliniu būdu realiuoju ir būtuoju laiku gauti Transporto priemonės naudojimo duomenis ir ataskaitas. Nuomotojas užtikrina šių duomenų naudojimo konfidencialumą. Nuomininkas užsisakydamas šią Paslaugą prisiima atsakomybę, kad Transporto priemonės naudotojai būtų informuoti apie tokios įrangos sumontavimą ir vykdomą Transporto priemonės stebėjimą.

***Transporto priemonės nuvarymas-parvarymas apžiūrai / priežiūrai / remontui.***

Paslauga, kai Nuomotojas įsipareigoja atvykti paimti Transporto priemonę Nuomininko adresu, nurodytu Sutarties Specialiosiose sąlygose, techninei priežiūrai arba remonto darbams atlikti, draudiminių įvykių tvarkymui ar padangoms pakeisti ir pristatyti Transporto priemonę tuo pačiu adresu po šių darbų atlikimo. Ši paslauga galioja ir Pakaitinės transporto priemonės suteikimo atveju.

***Kelių mokestis.***

Nuomotojas organizuoja transporto priemonių savininkų ar valdytojų naudotojo mokesčio sumokėjimą bei kelių mokesčio vinjetės (Vinjetė – Lietuvos Respublikoje, užsienio šalyse, iš jų ir Europos Sąjungos valstybėse narėse, įregistruotų (taip pat ir laikinai) transporto priemonių savininkų ar valdytojų naudotojo mokesčio sumokėjimą patvirtinantis dokumentas, suteikiantis teisę važiuoti Lietuvos Respublikos aukščiausios kategorijos keliais) perdavimą Nuomininkui.

***Kitų paslaugų teikimas.***

Nuomininkui pageidaujant, Nuomotojas gali suteikti Transporto priemonių vairavimo paslaugas: nuvaryti nuomojamas ar kitas Nuomininkui priklausančias Transporto priemones iki plovimo, remonto ar kt. paslaugų teikimo vietos bei jas grąžinti atgal. Už tokių paslaugų suteikimą papildomai yra mokamas darbo valandos įkainis 8,7 EUR/val. bei 0,14 EUR/km įkainis už Nuomotojo transportu nuvažiuotą atstumą (jeigu šių paslaugų suteikimui papildomai reikalingas Nuomotojo transportas iki Nuomininko nurodytos vietos) tokių paslaugų teikimui. Taip pat, Nuomininkui pageidaujant, gali būti suteiktos ir kitos paslaugos: remonto, tech. pagalbos kelyje, aprūpinimo atsarginėmis dalimis, eksploatacinėmis medžiagomis, padangomis, jų montavimo, balansavimo bei keitimo ir kt. Tokiu būdu Nuomininkas Sutarties 4.5. punkte nustatyta tvarka kompensuoja Nuomotojo išlaidas, apmokėdamas už faktiškai suteiktų paslaugų kiekį, įskaičiuojant 5% administravimo mokestį.

***Pastabos:***

Nuomotojui tinkamai nesuteikus Teikiamų paslaugų aprašyme nurodytų Nuomininko pasirinktų paslaugų, ir Nuomotojui gavus apie tai pranešimą ir per protingą terminą nepašalinus problemų, Nuomininkas įgyja teisę kreiptis į Nuomotoją dėl tiesioginių nuostolių atlyginimo.

Teikiamų paslaugų aprašyme nurodytų Paslaugų ar kurios nors jų dalies teikimui Nuomotojas turi teisę pasitelkti trečiuosius asmenis, likdamas atsakingu prieš Nuomininką už tinkamą Paslaugų pagal šią sutartį teikimą.

Už suteiktų Transporto priemonių paslaugų tinkamumą (kokybę) Nuomotojas atsako įstatymų nustatyta tvarka. Jeigu Transporto priemonių Paslaugas atliko Nuomotojo pasitelkti tretieji asmenys, paslaugų kokybei Nuomotojas suteikia tokios apimties ir termino tinkamumo (kokybės) garantiją, kokią suteikia pasitelkti tretieji asmenys bei suteikia visą informaciją apie trečiųjų asmenų atliktus darbus, jų garantines sąlygas ir pan.

Nuomininkui pageidaujant Teikiamų paslaugų aprašyme nurodytos Paslaugos gali būti teikiamos Nuomininko teisėtais pagrindais valdomoms kitoms transporto priemonėms. Tokiu atveju, Nuomininkas Sutarties 4.5. punkte nustatyta tvarka už šiame skirsnyje nurodytas Paslaugas su Nuomotoju atsiskaito apmokėdamas už faktiškai suteiktų paslaugų kiekį, įskaičiuojant 5% administravimo mokestį